ועדת החינוך, התרבות והספורט, כנסת 20, פרוטוקול מספר 584, 2018-03-07 08:30

יעקב מרגי: שלום לכולם, אני מתכבד לפתוח את ישיבת ועדת החינוך, התרבות והספורט של הכנסת, 7 במרץ 2018, כ' באדר תשע"ח.

יעקב מרגי: הנושא: הצעת חוק המכינות הקדם-צבאיות (תיקון - הכרה בצעירים עם מוגבלות כחניכי מכינות), התשע"ו- 2016 של חה"כ עמר בר-לב וקבוצה גדולה של חברי כנסת.

יעקב מרגי: המציע.

עמר בר-לב: תודה רבה אדוני היושב ראש.

עמר בר-לב: ישבנו פעמיים קודם והייתה שאלה עקרונית אחת ושאלה טכנית.

עמר בר-לב: בעצם שתיהן היו טכניות.

עמר בר-לב: אחת, הייתה הסכמה מלאה שמבחינה חברתית ומבחינה לאומית ומבחינת צה"ל מאוד חשוב לשלב בעלי מוגבלויות שמוכנים להתגייס לצה"ל וגם צה"ל מוכן לגייס אותם, שיצטרפו למכינות הקדם צבאיות וגם יתוקצבו, כי לפי חוק שירות ביטחון הם לא חייבים בשירות ולכן חוק המכינות לא תפס עליהם.

עמר בר-לב: בעצם היו שתי סוגיות, אחת, האם אנחנו מדברים על אותם בעלי מוגבלויות - - -

<יהודית גידלי: עם מוגבלויות.

יעקב מרגי: לא בעלי.

עמר בר-לב: כולנו בעלי מוגבלויות.

יעקב מרגי: אנחנו עם מוגבלויות, לא בעלי.

יעקב מרגי: כל אחד והמוגבלות שלו.

עמר בר-לב: בדיוק.

עמר בר-לב: בכל מקרה, הייתה שאלה אחת, האם אותם תקנים שיוקצו לאותם צעירים וצעירות, האם הם חלק מהתקנון הכולל והתקציב הכולל או הם כתוספת.

עמר בר-לב: בשנה הקודמת נדמה לי, נדמה לי עכשיו זו כבר שנה שנייה, היו נדמה לי 30, אז כאן בעניין הזה אני גם דיברתי עם מנכ"ל משרד הביטחון וגם שר הביטחון הוציא לנו מכתב רשמי שמדובר ב-70 תקנים נוספים ולכן הנושא הזה שהוא היה הנושא העיקרי, מקובל על שר הביטחון.

עמר בר-לב: הנושא השני שגם בשיחה שלי עם מנכ"ל משרד הביטחון גם היה מקובל, זו הייתה השאלה מתי יגיע התקציב הזה, כי הבעיה עם חלק מהצעירים והצעירות עם מוגבלויות, - - - .

עמר בר-לב: אמרתי עכשיו נכון, לא?

יעקב מרגי: ראית שהעליתי חיוך.

יעקב מרגי: בתקציב משרד הביטחון הבנתי שהעלות הזו לא מדגדגת, לא מכה בכנף, אפילו, אתה יודע, איך קראו לצבע שהיינו צובעים את הקומנדקרים והזחל"מים?

יעקב מרגי: צבע קקה, נכון?

יעקב מרגי: אפילו הקילוף של הצבע לא - - -

עמר בר-לב: כן.

<קריאה: זה 200,000 שקל.

<קריאה: זו העלות.

יעקב מרגי: לכן חייכתי.

עמר בר-לב: הנקודה השנייה שהיא הייתה נקודה טכנית.

עמר בר-לב: גם מהניסיון אנחנו רואים שגם בשנה הקודמת 90% מהצעירים והצעירות האלה שרצו להתגייס, בסופו של דבר 90% מהם באמת צה"ל גם נכון לקבל את התנדבותם ולכן הייתה השאלה מתי התקציב הזה יגיע, כי לפעמים התהליך הוא כל כך ארוך, שהוא נגמר אחרי שהם כבר מסיימים את המכינה, ולכן הסיכום ביני ובין מנכ"ל משרד הביטחון היה ש-75% מהתקציב יגיע עד ה-1 בינואר באותה שנה גם אם לא יתקבלו האישורים לכל הצעירים והצעירות, והיתרה תגיע, אם עדיין לא יתקבלו כל האישורים, אז ברגע שיגיעו כל האישורים, תשולם היתרה, לכן מבחינת הנוסח, פשוט להוסיף את שתי הנקודות האלה.

יעקב מרגי: רבותיי, זה הליך חקיקה, זה לא דיון פתוח, אבל לצורך הדיון נצטרך נתונים.

יעקב מרגי: יאמרו לוועדה, באיזה סדר גודל של חניכים מדובר?

יעקב מרגי: תנו לנו קצת רקע ממש בקצרה.

יעקב מרגי: תציגי את עצמך.

<חביבה סלומון: סלומון חביבה, ראש יחידת הנח"ל, ה"שינשינים" והמכינות הקדם צבאיות, משרד הביטחון.

<חביבה סלומון: אני מלווה את התהליך והפרויקט הזה.

<חביבה סלומון: הגעתי לכאן בשתי הוועדות הקודמות ואני רוצה כאן לומר את עמדת משרד הביטחון שהיא ידועה ומוכרת, שכל מה שנוגע לפרויקט הזה, מבחינתנו אנחנו מברכים וחושבים שחשוב מאוד לשלב.

<חביבה סלומון: אני רואה חשיבות רבה בשילוב מתנדבים עם מוגבלויות.

<חביבה סלומון: אני אומר מה עמדת משרד הביטחון.

<חביבה סלומון: מטרתה של מכינה קדם צבאית בין היתר, להכין את החניכים לשירות משמעותי וקרבי בצה"ל.

יעקב מרגי: איכותי, משמעותי.

<חביבה סלומון: איכותי, משמעותי.

<חביבה סלומון: בהתאם לכך, עמדת משרד הביטחון כמתנדבים אשר יוכרו ככאלה על ידי שלטונות צה"ל, דהיינו שהתנדבותם בצה"ל אושרה טרם כניסתם למכינה, יוכלו להתקבל למכינה.

<חביבה סלומון: זאת העמדה של משרד הביטחון.

<חביבה סלומון: לגבי ה-70 תקנים, הייתה כאן שאלה.

<חביבה סלומון: זה ברור, זה יהיה בתוספת מעבר למכסה.

יעקב מרגי: אני מבין את הרציונל שאי אפשר לקבל למכינה מועמד או חניך שעדיין לא ברור אם ההתנדבות שלו תאושר או לא תאושר.

עמר בר-לב: אני מבין את הרציונל שזה לוקח זמן.

<דני זמיר: אני רוצה לתקן.

יעקב מרגי: מי כבודו?

<דני זמיר: דני זמיר, אני מנכ"ל מועצת המכינות הקדם צבאיות.

<דני זמיר: המכינות מקבלות צעירים עם מוגבלויות גם אם הם לא הולכים לצבא.

<דני זמיר: השאלה היא התקצוב שלהם, כי המכינות צריכות למממן אותם מכספן.

<דני זמיר: זו הנקודה.

<דני זמיר: הנקודה היא לא אם לקבל או לא, כי המכינות יקבלו, אבל הן יקבלו הרבה פחות.

יעקב מרגי: זה מעיד שאנחנו מאותו D.N.A יהודי.

יעקב מרגי: קפצתם.

יעקב מרגי: אני בסך הכול אמרתי לה, אני מבין את הרציונל של משרד הביטחון.

יעקב מרגי: הם היו מעדיפים, סליחה על הביטוי המושאל, לכלות זמנם על דברים שלא קשורים אליהם.

יעקב מרגי: רוצים להעצים את הצעירים עם המוגבלות?

יעקב מרגי: בואו נפתח להם מסגרות.

יעקב מרגי: אנחנו מדברים מכניסים למכינות אנשים שההתנדבות שלהם אושרה.

יעקב מרגי: עד כאן.

יעקב מרגי: עוד לא הבעתי עמדה מה יהיה בסוף.

<תמי סלע: באיזה היקף מהמקרים מצליחים לתת את האישור הזה לפני תחילת המכינה?

<חביבה סלומון: יש כאן נתונים שהוצגו על ידי מועצת המכינות, אז עדיף שתשמעי את הנתונים - - -

יעקב מרגי: אז נשמע אותם.

יעקב מרגי: שמעתם את השאלה של היועצת המשפטית?

<קריאה: לא.

<תמי סלע: שאלתי באיזה אחוז מהמקרים מצליחים לתת את האישור מראש.

<תמי סלע: התהליך עצמו.

<אפרת אהרוני: אפרת אהרוני, אני מנהלת את תוכנית "שיבולים".

יעקב מרגי: ספרי לנו איך התהליך, איך זה עובד.

<אפרת אהרוני: אז אני אגיד שאנחנו בעצם עכשיו נמצאים בשנה השנייה בסך הכול של התוכנית והשנה שעברה גם לא הייתה מלאה, כך שהנתונים על שנה שעברה הם עדיין לא מלאים.

<אפרת אהרוני: מה שאני יכולה להגיד לגבי השנה, ויש להם את זה פה מולכם, שיש לנו השנה בעצם 28 חניכים בתוכנית.

<אפרת אהרוני: מה שתראו למטה, זה שמתוכם רק לעשרה חניכים נכון לרגע זה, יש בעצם את אישור ההתנדבות.

יעקב מרגי: אז זה קורה ביום-יום.

<אפרת אהרוני: כלומר, רק עשרה מתוך ה-28, המכינות יקבלו עליהם נכון להיום את הכסף.

<אפרת אהרוני: יותר מזה, 18 חניכים מתוך ה-28, המכינות כבר עכשיו לא יכולות לקבל כסף על ספטמבר עד דצמבר.

<אפרת אהרוני: זה כבר נתון שהוא קבוע נכון להיום.

יעקב מרגי: יש לי מכתב של שר הביטחון בכבודו ובעצמו.

יעקב מרגי: הוא לא מתייחס לסוגיה התקציבית.

יעקב מרגי: הוא אומר ככה: "ראשית, אציין כי מערכת הביטחון תומכת בהצעת החוק - - - ואנחנו רואים בה חשיבות רבה בשילוב מתנדבים עם מוגבלויות שאושרו לגיוס על ידי צה"ל במכינות קדם צבאיות".

יעקב מרגי: הצעת חוק החינוך המיוחד, רק לאחרונה שינינו להם את המושגים, מ"בעלי" ל"עם".

יעקב מרגי: אנחנו בתקופה שסולחים.

יעקב מרגי: גם לנו צריכים לסלוח לפעמים על טעויות שלנו.

יעקב מרגי: "נציין כי עיקר מטרתה של המכינה הקדם צבאית, להכין את החניכים בה לשירות מיטבי בצבא הגנה לישראל.

יעקב מרגי: בהתאם לכך עמדתנו היא כי מתנדבים אשר יוכרו ככאלה על ידי שלטונות צה"ל, דהיינו, שהתנדבותם בצה"ל אושרה טרם כניסתם למכינה, יוכלו להתקבל למכינות אלה".

יעקב מרגי: האמירה הזו מצד אחד היא מסנדלת, מצד שני, אני יכול לומר לך שאני לא מבין מפה שהוא לא יתוקצב.

יעקב מרגי: מצד שני, אני לא מבין פה שזה לא יתוקצב.

יעקב מרגי: "לפיכך, אישרתי להקצות", למה?

יעקב מרגי: כי בסעיף 3 הוא אומר: "לפיכך, אישרתי להקצות עד כ-70 תקנים בשנה למתנדבים שהוכרו כאמור על ידי שלטונות הצבא כחניכים במכינות קדם צבאיות".

יעקב מרגי: אני מתחבר למה שהיא אומרת.

יעקב מרגי: זה שהוא יאשר לי 70 כשבמציאות אנחנו רואים - - - , אז מה אנחנו עושים פה היום?

יעקב מרגי: בבקשה, איתן.

איתן ברושי: אדוני היושב ראש, חברי הכנסת.

איתן ברושי: אני חושב שבכל זאת אפשר לרבע את המעגל, כי יש פה על סדר היום שני דברים חשובים, בלי לקבוע מה קודם ומה אחר כך, אבל לומר שהמכינות הן ותיקות ויש להן הוכחה בתרומה ודאית לחברה, לצבא, אני לא רוצה להרחיב, ולכן ברור שצריך להרחיב ולהגדיל את מספר המשתתפים במפעל החשוב הזה גם בשנת השירות וגם במכינות.

איתן ברושי: הוויכוח הזה הוא נצחי.

איתן ברושי: יש איזה גידול נומינלי לפעמים או צמוד לאיזה מדד, גידול שולי במספר אלה שמקבלים דחיית שירות כדי ללכת למכינות ולשנת שירות.

איתן ברושי: לפי דעתי אפשר להגדיל יותר, אבל זה לא הדיון כרגע.

איתן ברושי: דבר שני, לגבי האוכלוסיות עם הצרכים המיוחדים שאנחנו מגלים כל פעם מחדש רגישות, ובצדק.

איתן ברושי: אני חושב שאפשר למצוא פה נוסחה שאומרת שמתנדב שנמנה בקבוצה הזאת החשובה שיש לנו רגישות מיוחדת כלפיה, במידה והוא מגלה רצון והתחייבות, גם אם זה מחייב אותו בהחתמה - - -

יעקב מרגי: הוא מבקש שהצבא יחתום לו.

יעקב מרגי: הוא רוצה.

איתן ברושי: לא תמיד הבדיקות נעשות בלוח הזמנים של כניסה למכינות ויש גם מקרים גבוליים.

איתן ברושי: אני בעצמי טיפלתי בלא מעט מקרים.

איתן ברושי: לא תמיד זה דווקא המוגבלויות הרגילות.

איתן ברושי: לפעמים זה כל מיני עניינים אחרים שמביאים אדם להתנדב.

איתן ברושי: תרומה גדולה.

איתן ברושי: בואו נגיד שמישהו לא יוכל להתנדב והוא יעשה מכינה, קודם כול זו ברכה לעם ישראל.

איתן ברושי: ב', תהיה לו תרומה גדולה גם אם הוא לא יתנדב, אבל בואו נגיד שאם מישהו בן 18 גמר בית ספר והוא אומר שהוא רוצה לשרת והוא אומר שהוא רוצה להתנדב והוא אומר שהוא מוכן לחתום על זה אפילו שהוא מתנדב בתום המכינה, אבל חס וחלילה הבדיקות לא יאפשרו את זה, אני לא חושב שמשרד הביטחון יפגע.

איתן ברושי: הוא יממן מספר כאלה שלצערם לא יכולים להתנדב לשרת.

איתן ברושי: משרד הביטחון הוא התקציב הגדול ביותר כל השנים מאז הקמת המדינה וגם היום, ועמר בקיא בתקציב כחבר ועדת חוץ וביטחון, ולכן אני חושב שממשלת ישראל יכולה לומר שהיא נותנת יד להגדיר את המכינות.

איתן ברושי: התוספת שנדרשת בגין האוכלוסייה הזאת היא לא על חשבון - - -

יעקב מרגי: איתן, סיכום.

איתן ברושי: תן ברכה ליוזמה ומשרד הביטחון לא יפגע גם אם מישהו - - -

יעקב מרגי: אל תדאג.

יעקב מרגי: משרד המשפטים, רצית לומר משהו.

<חנן ארליך: חנן ארליך, מחלקת יעוץ וחקיקה, משרד המשפטים.

<חנן ארליך: החלטת הממשלה לגבי הצעת החוק הזו שהתקבלה לפני כשנה, החלטת ועדת שרים לענייני חקיקה שהפכה להחלטת ממשלה, אמרה שתומכים בקריאה טרומית בתנאי שהליכי החקיקה יעשו בהסכמות עם משרדי הביטחון, האוצר, בתאום עם משרד הרווחה.

<חנן ארליך: עכשיו שני דברים משמעותיים, אחד, שהיא תוחל רק על צעירים עם מוגבלות אשר הם מתנדבים, רק כאלה שבפועל הם מתנדבים בסופו של דבר.

<חנן ארליך: דבר שני, שבטרם תובא הצעת החוק לקריאה ראשונה, היא תוחזר לדיון בוועדת השרים לענייני חקיקה, כי זה לא קרה למיטב ידיעתי.

יעקב מרגי: אני אגיד לך למה.

יעקב מרגי: מאחר והייתי ארבע שנים חבר ועדת שרים לענייני חקיקה ואני מכיר את כל, לא רוצה לומר דימוי של אותו עוף שעט על - - - .

יעקב מרגי: כולם, 'בתאום משרד זה'.

יעקב מרגי: שיעור המתנדבים שרוצים להתנדב לצבא ולעבור מכינה, לא רק שרוצים להתנדב, הם גם רוצים לעשות מכינה.

יעקב מרגי: קופץ המשרד לשירותים חברתיים.

יעקב מרגי: מה הקשר פה למשרד הרווחה?

יעקב מרגי: אם אני סוגר את כל הפינות, נשאר לי רק משרד הרווחה שיתנגד לחוק הזה, אני מעביר אותו בניגוד להחלטת ועדת שרים.

יעקב מרגי: חנן, אני מכבד את מה שאמרת, אבל תקשיב טוב, אני יודע מה זה - - -

<קריאה: משרד הרווחה - - -

יעקב מרגי: אדוני, אני עונה לחנן.

יעקב מרגי: למה אתה קופץ?

יעקב מרגי: הזכרתי, כי קפצת שם בוועדת שרים ואמרת, תיאום משרד הרווחה.

יעקב מרגי: הרי אני מכיר אתכם.

יעקב מרגי: ארבע שנים הייתי אתכם שם, אז בוא, סלח לי.

יעקב מרגי: בוא תקשיב, זה חוק, לא רוצה לקרוא לו איזוטרי.

יעקב מרגי: אני שואל אתכם עכשיו שאלה.

יעקב מרגי: מישהו יכול לומר לי כמה בכלל יש מתנדבים בצה"ל?

יעקב מרגי: בבקשה, גבירתי.

<קריאה: 1,612 מתנדבים.

יעקב מרגי: כ-1,700 חיילים מתנדבים.

יעקב מרגי: זה נתון שצריך לציין אותו.

יעקב מרגי: אני אומר לכם, תקשיבו טוב טוב.

יעקב מרגי: אל תיקחו את זה בנימה אישית.

יעקב מרגי: מאחר ואני אזרח מדינת ישראל והייתי שם.

יעקב מרגי: אני אומר את זה, עמר, כי לפעמים אנחנו מתקשקשים, מכלים זמנני באיזו ציניות וצביעות.

יעקב מרגי: יש קריטריונים ברורים איך ה-1,700 האלה יתקבלו לצה"ל?

יעקב מרגי: יש קריטריונים ויש גם מחוץ לקריטריונים, איך עושים או איך מפעילים, וכל אחד רוצה וכולנו רוצים, ואני אומר לכם, הלוואי שהמספר היה 5,000 ולא היו אנשים עם מוגבלויות והיו מקבלים את כולם, כי אני חושב שזה ערך לצה"ל לא פחות מאשר ערך למתנדב.

יעקב מרגי: אני בא ואומר, רבותיי, 70 תקנים שהממוצע, כמה ניצול?

<קריאה: 90%.

יעקב מרגי: 90% ניצול.

יעקב מרגי: עלות החוק מינורית ויש בה ערך חברתי רב.

יעקב מרגי: אלה צעירים שרוצים.

יעקב מרגי: שיחתמו.

יעקב מרגי: אם אני הולך לבזבז עליהם שנה, לכאורה אותו תקציב גדול של המכינה, שיחתום שהוא בסוף יתנדב.

יעקב מרגי: הוא לא הולך להוציא תואר ראשון על חשבון הצבא ואחר כך להשתמט.

יעקב מרגי: הוא הולך שנה לתרום ולהיתרם גם כן.

יעקב מרגי: אני יודע מה הערך של המכינה גם למשתתף.

יעקב מרגי: משרד הביטחון שלח את המכתב הזה.

יעקב מרגי: מנכ"ל משרד הביטחון לא רימה את עמר בר-לב ואותי.

יעקב מרגי: הוא רצה להודיע במילים האלה, שהוא תומך.

יעקב מרגי: מה לעשות שכדרכנו בקודש מישהו ניסח לו את זה בדיוק כדי להגיע לדיון הזה שאנחנו מסתובבים סביב השולחן הזה.

יעקב מרגי: אני אומר לכם גילוי דעת לפני שאני נותן לך לדבר.

יעקב מרגי: החוק הזה היום יוצבע לקריאה ראשונה.

יעקב מרגי: שמעתי את ההערה שלך.

<חנן ארליך: רק רציתי להוסיף אם אפשר.

<חנן ארליך: הממשלה להבנתי אמורה להתנגד כרגע בדיון ככל שזה יעלה להצבעה.

<חנן ארליך: לגבי הנקודה שזה יחול רק על צעירים עם מוגבלות אשר הם מתנדבים, שוב, ככל שזה יעלה, אני מבקש להוסיף בנוסח תוספת קטנה, שהם הוכרו, כלומר להוסיף בנוסח שהם הוכרו.

יעקב מרגי: חנן, שמעתי.

יעקב מרגי: הנה, התאפקתי , לא אמרתי עוד עשר דקות מה אני חושב על האמירה הזאת.

יעקב מרגי: בבקשה עמר, לפני שאני עובר לשאר הדוברים.

עמר בר-לב: אדוני היושב ראש, בוודאי שאין טעם לחוקק חוק שלא תהיה לו שום משמעות.

יעקב מרגי: ברור.

עמר בר-לב: אם זה יהיה כך, אז לא היה החוק הראשון שהוא כבר בכנסת, שאין לו משמעות.

עמר בר-לב: הכוונה שלנו באמת לעשות טוב.

עמר בר-לב: יש כאן בירוקרטיה, ואני כמו שאמרתי קודם, דיברתי על זה עם מנכ"ל משרד הביטחון.

עמר בר-לב: הוא אישר לי את זה.

עמר בר-לב: אני מניח שבין הלשכה שלו ללשכה של שר הביטחון.

עמר בר-לב: דיברתי איתו לפני שלושה חודשים או ארבעה חודשים.

עמר בר-לב: בארבעה החודשים האלה לא כל פרטי הפרטים נכנסו למכתב השר.

יעקב מרגי: אנחנו נעביר את זה לקריאה ראשונה.

יעקב מרגי: יהיה זמן להתדיין עם המשרדים.

יעקב מרגי: ממילא זה לא יוצבע.

יעקב מרגי: הלוואי והייתי יכול להצביע עליו כבר במליאה הבאה.

יעקב מרגי: לא יודע, לא נראה לי שאפשר להצביע לפני סוף המושב.

יעקב מרגי: בשולחן הזה לא עושים מחטפים בחקיקה.

יעקב מרגי: כן נעשה את זה בשום שכל.

יעקב מרגי: מאחר וזו קריאה ראשונה, כן, אני מבין את הצהרת הכוונות גם של מנכ"ל משרד הביטחון, מר אודי אדם.

יעקב מרגי: אני מבין את רצונו של שר הביטחון.

יעקב מרגי: גם מבין את רצונו של אותו פקיד שניסח לשר את המכתב, אבל לקראת שנייה ושלישית יש לממשלה זמן למשוך את זה חזרה לוועדת שרים, להגיש אם הוא רוצה באמצעות אחד הח"כים רביזיה.

יעקב מרגי: הכול אפשרי.

יעקב מרגי: אנחנו לא הולכים לעשות מחטף, אבל אנחנו נתקדם לקראת קריאה ראשונה כדי שיהיה סיפק בידנו לקיים את אותה התדיינות עם משרדי הממשלה.

יעקב מרגי: קריאה ראשונה, יש לזה מעמד.

יעקב מרגי: משרד החינוך.

<שנית הראל: שנית הראל מהלשכה המשפטית של משרד החינוך.

<שנית הראל: שתי הערות קצרות.

<שנית הראל: אחת, אני מזכירה שגם היום לפי הנוהל, לא מכוח החוק אלא לפי הנוהל, אנחנו מתקצבים חניכים, אנחנו ומשרד הביטחון יחד, שגם במהלך הלימודים שלהם במכינה, רק במהלך הלימודים, לא מראש, אלא במהלך הלימודים ולפעמים אחרי סיום הלימודים הם מקבלים את השיבוץ להתנדב, זאת אומרת, המצב הפועל היום הוא מצב שבו כן חניכים כאלה מתוקצבים באותה שנת תקציב.

יעקב מרגי: ואם לא קיבל את האישור בסוף?

<נועה שגב: נועה ממינהל, חברה ונוער, משרד החינוך.

יעקב מרגי: יש לכם כבר מנהל אגף?

<נועה שגב: יש לנו מנהל חדש.

יעקב מרגי: איך קוראים לו בישראל?

<נועה שגב: חגי גרוס.

יעקב מרגי: ולא יעיפו אותו.

<נועה שגב: חס וחלילה.

יעקב מרגי: אז תגידי לו שיבוא לעשות פגישת היכרות בוועדה.

יעקב מרגי: אם לא, נעשה לו צו הבאה גם.

<נועה שגב: אעביר את המסר.

<נועה שגב: בהקשר למה ששנית אמרה לגבי התקצוב, התקצוב כמעט מתקבל במלואו, למעט סוף השנה.

יעקב מרגי: את לא אשמה, מאגף המכינות הפריעו לך.

יעקב מרגי: אשאל שאלה.

יעקב מרגי: חניך שבסוף התנדבותו לא אושרה, משרד החינוך מתקצב את החלק שלו?

<נועה שגב: כרגע לא.

<שנית הראל: אני רק רוצה להזכיר שבמכתב שכתב שר החינוך לוועדה באוגוסט 2017, לא רק שהוא הסכים לתקצב את החניכים שבזמן הלימודים שלהם מקבלים את אותו צו שיבוץ, הוא גם הסכים לתקצב ובלבד שתהיה השתתפות של מחצית ממשרד הביטחון גם את אלה שבסופו של דבר - - - ,

<נועה שגב: בדיוק.

יעקב מרגי: אני מאוד מודה לך.

יעקב מרגי: עכשיו נשאר לנו לגייס רק את הרצון הטוב של משרד הביטחון.

<שנית הראל: רק להדגיש שהתוספת שהציע משרד המשפטים, המשמעות שלה זה שאלה שהוכרו, בין אם מראש ובין אם בדיעבד ובין אם במהלך הלימודים שלהם, רק אלה יתוקצבו.

יעקב מרגי: הבנתי, תודה.

יעקב מרגי: כן, גבירתי.

<ג'קי אדרי: שמי ג'קי אדרי, אני אימא של הבן עם האוטיזם שהוא משולב במכינה קדם צבאית בעכו.

<ג'קי אדרי: אני חייבת להגיד כמה דברים.

<ג'קי אדרי: דבר ראשון, שהוא מאוד רוצה להתנדב לצה"ל והוא רצה לפני שהוא עשה את המכינה.

<ג'קי אדרי: יש מין קאץ' כמו ניתוב כזה, שלא מאפשר להתחיל את התהליך של ההתנדבות בגלל שזה צריך לקרות חצי שנה לפני שהוא בפועל הולך להתגייס, ולכן אין מצב שהוא יכול להתחיל את זה בתחילת שנת המכינה ואין איזשהו החזר כספי רטרו למכינה על הזמן שהוא שהה שם בלי אישור גיוס.

<ג'קי אדרי: זה דבר ראשון.

<ג'קי אדרי: הוא גם לא אשם בזה שאם הוא בין ה-10% שצה"ל יחליט שלא יכול להתגייס, זה לא מרצונו, אז אם אין מקום שהוא בעצם רוצה לתת את שלו ומכינה רוצים לתת את שלהם, אבל לא מקבלים את המימון שצריכים.

<ג'קי אדרי: זה אחד.

<ג'קי אדרי: שניים, המכינה והערך של מה שעושים במכינה, אם היה מצב שלא יתגייס, מה שהמכינה נותנת לו זה כלים לחיים להיות אזרח טוב.

<ג'קי אדרי: המכינה נותנת לו להיות חלק מהחברה והוא לא היה עד כאן, גם כשהוא היה משולב בבית ספר רגיל.

<ג'קי אדרי: זה לא היה קודם.

<ג'קי אדרי: הוא היה תמיד מהצד.

<ג'קי אדרי: עכשיו הוא חלק מהחברה ורוכש כלים גם להשתלב בשוק העבודה, גם להשתלב בכל מקום שהוא ילך בחיים.

<ג'קי אדרי: הוא תורם לחברה.

<ג'קי אדרי: אין לזה ערך כספי שאפשר אפילו לכמת את זה.

יעקב מרגי: ואם הייתי יכול במילים לתאר מה זה עושה לו בהרגשת הערך, השייכות - - -

<ג'קי אדרי: אין מילים שאפשר לתאר את זה.

<ג'קי אדרי: אני רואה אדם שהוא משתנה מקצה לקצה.

<ג'קי אדרי: כשאני עומדת במקום, מאוד לא נעים.

<ג'קי אדרי: אנחנו תמיד תלויים בחסדים של אחרים לקבל אותו למקומות, גם לצה"ל, גם לזה.

יעקב מרגי: אנחנו משתדלים לשנות את העולם.

יעקב מרגי: לאט לאט זה בסוף ישתנה.

<ג'קי אדרי: המצב הנוכחי, אנחנו צריכים להיות תלויים גם בחסדים של ראש מכינה שיחליט לקבל או לא לקבל ילד, כי הוא צריך לספור כסף בעצם.

<ג'קי אדרי: זה עולה למכינה הרבה.

<ג'קי אדרי: למדינה זה לא הרבה כסף, אבל למכינה, שכל שקל זה חשוב לו, זה יכול להיות הדבר שמכריע אם יתקבל או לא יתקבל.

יעקב מרגי: תודה.

יעקב מרגי: אני אומר לכם בכנות, מאשימים אותי משרדי ממשלה שיש לי רגישות יתר ואז אני נופל עליהם.

יעקב מרגי: אני לא מתנצל על זה.

יעקב מרגי: גם עם הרגישות הזאת, אם הייתה פה הצעת חוק שאומרת, כל בחור מוגבל שרוצה להתקבל למכינה, יתקבל, הייתי אומר לכם, עד כאן, אי אפשר.

יעקב מרגי: אנחנו מדברים על 70 תקנים.

יעקב מרגי: אין פה איזה מידת הפקרות או השתוללות.

יעקב מרגי: כמה מכינות יש בארץ?

<קריאה: 54.

יעקב מרגי: תעשו פריסה של ה-70.

<קריאה: אין עוד אפילו 70.

<קריאה: השנה היה רק 29.

יעקב מרגי: תעשו פריסה.

יעקב מרגי: מה גם שיש נתון שאומר, אם הבנתי נכון, ש-90% מהם בסוף מתגייסים.

<קריאה: נכון.

יעקב מרגי: אם אימו של בועז מאיר הייתה סך הכול מדברת עם אחד הכתבים של 'ישראל היום' או של ה'ארץ' או של 'ידיעות אחרונות', מביאה את הסיפור שלו וזה מדגדג לכולם במיתרים, והנה קיבלו.

יעקב מרגי: אני לא אוהב את החגיגות האלה.

יעקב מרגי: זה 70 תקנים.

יעקב מרגי: זה במידה ובמשורה.

יעקב מרגי: זו לא עלות גבוהה.

יעקב מרגי: יש לזה ערך רב לחברה, לצה"ל, למתנדב.

יעקב מרגי: אתם יודעים מה?

יעקב מרגי: ש-20%, לא 10%.

יעקב מרגי: 30%.

יעקב מרגי: בסוף לפחות הייתה להם כוונה טובה, כמובן תחת נהלים שתיבחן הכוונה, שיוכח שיש רצינות.

יעקב מרגי: זה במידה ובמשורה וזו לא השתוללות.

יעקב מרגי: זה לא מופקע ואפשר לחיות עם זה.

יעקב מרגי: אני רוצה התייחסות אחת-שתיים לפני שאני מכריע.

<קריאה: אני רוצה רק לחדד את הנתונים.

<קריאה: באופן עקרוני מנכ"ל משרד הביטחון אומר, אני מסכים ל-70 תקנים.

<קריאה: כל הבעיה היא שההתנדבות יכולה להיכנס בפועל רטרואקטיבית רק אחרי ינואר.

<קריאה: זה אומר ארבעה חודשים כפול 70 התקנים האלה.

יעקב מרגי: הצעת החוק הזו עונה לנתון של רטרו?

<דני זמיר: לא, זה בעקבות החידוד והשיחה שלי עם מנכ"ל משרד הביטחון, שברור שזה יהיה רטרואקטיבי.

יעקב מרגי: עכשיו שמענו בפרקטיקה, אם תוך כדי המכינה מאושרת ההתנדבות, משלמים?

<דני זמיר: לא, רק מינואר.

יעקב מרגי: משרד החינוך.

<קריאה: בתוך שנת התקציב.

<חביבה סלומון: זה לא מינואר.

<דני זמיר: רק מינואר.

<דני זמיר: זה אומר, בסוף ההבדל של הכסף, צריך לדעת, החלק של משרד הביטחון הוא כ-200,000 שקל, ה-70 תקנים.

<דני זמיר: הסכום האמיתי זה הארבעה חודשים האלה.

<דני זמיר: זו הבעיה שחסרה פה.

יעקב מרגי: זו בעיה בלי שום קשר לחוק.

יעקב מרגי: אתה בא ואומר לי, יש לי בעיה בלי שום קשר.

יעקב מרגי: בשוטף יש לך בעיה כזו של הארבעה חודשים?

יעקב מרגי: יש בפרקטיקה.

<דני זמיר: ברור.

יעקב מרגי: קיימת.

<דני זמיר: בטח.

יעקב מרגי: אתה אומר, אם כבר מתקנים, בואו נתקן הכול.

<דני זמיר: ברור.

יעקב מרגי: בסדר, אז תגיד, שים על השולחן.

יעקב מרגי: למה אני צריך להבין דבר מתוך דבר?

יעקב מרגי: זו בעיה בלי שום קשר בפרקטיקה, שצריך לטפל בה.

יעקב מרגי: עכשיו תדייקי.

<חביבה סלומון: אתה דייקת.

<חביבה סלומון: על ה-30 שנה לא תהיה שום בעיה.

<חביבה סלומון: זה פיילוט.

<חביבה סלומון: הם יתוקצבו.

יעקב מרגי: בפיילוט יתוקצבו מינואר או כל המכינה?

<חביבה סלומון: מינואר הם יתוקצבו.

יעקב מרגי: המדינה לא יודעת לדבר - - -

<חביבה סלומון: נכון, אתה צודק.

יעקב מרגי: משרד הביטחון.

יעקב מרגי: אמרתי המדינה.

<דני זמיר: כל יתר המכינות מתוקצבות מספטמבר.

יעקב מרגי: מכובדי, אני הולך להיות איתך.

יעקב מרגי: למה יש לכם פתיל קצר?

יעקב מרגי: תנו לי רק למצות את זה.

יעקב מרגי: המדינה, זה משרד הביטחון, לא יודעת לדבר, ספטמבר.

יעקב מרגי: משרד החינוך, פיתחנו לו פרקטיקה, כי הרי שנת הלימודים, איך מתחילה?

יעקב מרגי: זה תשע"ח.

יעקב מרגי: הם יודעים לרקוד על שתי שנות תקציב.

יעקב מרגי: אני מבקש, תעשו שיעורי בית איך זה עובד.

יעקב מרגי: אם תרצו, קצת יש לי ניסיון גם בניהול משרד ממשלתי וגם בתחום הכספים.

יעקב מרגי: אני יכול להסביר לכם איך עושים את זה.

יעקב מרגי: כן, בבקשה.

<נעמה קוזר: שלום, אני היועצת המשפטית של משרד הביטחון, של אגף ביטחוני חברתי וחיילים משוחררים, נעמה קוזר.

<נעמה קוזר: קודם כל חשוב לי להבהיר שלא מדובר באיזשהו ניסוח בלבד.

<נעמה קוזר: אנחנו הגענו למסקנה הזאת שאנחנו צריכים את האישור מראש אחרי עבודה שנעשתה עם כל הגורמים המקצועיים.

<נעמה קוזר: קודם כול במובן התקציבי, בתקצוב הרטרואקטיבי הוא בעייתי.

<נעמה קוזר: נכון שהיום זה נעשה בפועל , אבל זה רק לאותם חודשים.

<נעמה קוזר: המטרות שלנו בסופו של דבר בתקצוב של בני המכינות, זה אותם אנשים שבסופו של דבר יתגייסו.

<נעמה קוזר: המטרה שלנו, של צה"ל, היא לקדם את אותם חניכים בשלב הקריטי הזה שלפני הגיוס.

<נעמה קוזר: בסופו של דבר מדובר ברצון טוב של המתנדב.

<נעמה קוזר: הוא רוצה להתחיל בתהליך, אז זה כמה חודשים, והוא צריך להראות נכונות כל החודשים ולבוא עם האישורים בזמן וכו'.

<נעמה קוזר: הדבר יכול להיעשות בזמן.

<נעמה קוזר: יש כאלה שמקבלים את האישורים בזמן.

<נעמה קוזר: נכון שהיום לפי הנתונים שהבאתם זה אפילו לא רוב, זה 10 מתוך 28, אבל אני יודעת שאפשר לעשות את זה.

<נעמה קוזר: אני יודעת מעבודת המטה שלנו.

<נעמה קוזר: זה חשוב שנדע שהתקציב שלנו הולך למטרות שבסוף משרד הביטחון תומך בהן.

יעקב מרגי: התחלת טוב ואת עולה על מוקשים.

יעקב מרגי: את יודעת מאיפה אני בא?

יעקב מרגי: אני בא מהצעות חוק תקועות אצלי שקשורות למכינות והתאמת סטודנטים למכינות הטכנולוגיות.

יעקב מרגי: הצבא, אגף חברתי ביטחוני, מה אומר אדם רגיש בראש האגף הזה, לצערנו הרב ידיד טוב שלי שנפטר, אבל התחושה שלי שאתם לא אוהבים את כל הקשקשת הזאת, היא מפריעה לכם.

יעקב מרגי: באמת אתם מתעסקים עם דברים כבדים וגדולים ברומו של עולם ובאתגרים וקיום של עם ישראל ומדינת ישראל.

יעקב מרגי: זו קשקשת שמפריעה לכם.

<נעמה קוזר: חס וחלילה.

יעקב מרגי: אני לא רוצה להיות אחראי על מה שאת אומרת.

יעקב מרגי: אני אומר את דעתי.

יעקב מרגי: אל תאמצי אותה.

יעקב מרגי: אני אומר אותם לפרוטוקול שיירשמו.

יעקב מרגי: התחושה שלי כיו"ר ועדת חינוך, אתם לא אוהבים את זה, כי אני לא מבין למה ההתכרבלות הזאת.

יעקב מרגי: באתי ורמזתי גם לחנן ואני אומר, אני אעביר את החוק הזה היום.

יעקב מרגי: הנה אני אומר לכם.

יעקב מרגי: יש לכם את הזמן לקריאה שנייה ושלישית להתכנס.

יעקב מרגי: אני לא מעביר אותו בקריאה שנייה ושלישית אלא אם כן סגרנו נוסחים, סגרנו את הפינות שדיברנו עליהן כאן, תבואו לי בהסכמה, לא משרד הרווחה ולא משרד הגנת הסביבה ולא משרד המדע ולא גם משרד התרבות.

יעקב מרגי: משרד החינוך, משרד הביטחון.

יעקב מרגי: בגלל החלטת ועדת שרים אני מצהיר פה שאני לא אקדם אותו בקריאה שנייה ושלישית, ואני אומר לך, עמר, עד שתגיעו להתאמת נוסחים כולל סוגיית התקצוב, כולל ספטמבר, ינואר, כל מה שצריך.

יעקב מרגי: עד כאן.

יעקב מרגי: התייחסות למשהו שלא נאמר או משהו?

יעקב מרגי: בבקשה.

<יניב מזומן: שמי יניב מזומן, אני ראש מכינת לכיש.

<יניב מזומן: אצלנו משולבים אנשים עם מוגבלויות.

<יניב מזומן: שתי הנקודות האלה נותנות לנו כצוותים תחושה שאנחנו רוצים לעשות דבר חיובי, אנחנו רואים איזה מהפך, האימא דיברה על זה, וכל אחת מהאימהות והאבות והנערים והנערות מדברים על זה, הייתם אצלנו במכינה, כולכם.

<יניב מזומן: גם עמר, היית אצלנו במכינה.

<יניב מזומן: זה מהפך אדיר, לכן אני כל כך אוהב את הדברים שלך, שבכל כך מעט ביחס לתקציב אנחנו מצליחים לעשות כל כך הרבה, והתחושה, שבשני המימדים האלה גם של מספר התקנים וגם של התקצוב, היכולת שלנו כמכינה לספוג, היא קטנה מאוד.

יעקב מרגי: תודה.

יעקב מרגי: לא יקודם שנייה ושלישית עד שלא נגיע להבנות, כולל נוסח, כולל הכול, כל הסוגיות התקציביות.

יעקב מרגי: כאמירה, דקלרציה של הוועדה למשרדי הממשלה, זו ההצבעה היום.

יעקב מרגי: קחו את זה, זה לא רציני, זה כלום לעומת ערך רב.

יעקב מרגי: תראו איך אתם מסתדרים עם משרד החינוך.

יעקב מרגי: תתמודדו עם זה.

יעקב מרגי: בבקשה, אדוני.

<פבל גורלין: פבל, ראש ענף תקציבי כוח אדם, שכר וגמלאות, מאגף התקציבים במשרד הביטחון.

<פבל גורלין: אני רוצה רגע לחדד שני דברים.

<פבל גורלין: אחד, צריך להגיד, הבעיה שמציינים פה, שלא מתוקצב, זה מתוקצב בהנחה ויש אישור מראש כמו שצריך.

יעקב מרגי: הבנו.

יעקב מרגי: אתם בסדר גמור.

<פבל גורלין: דבר שני, כפי שציין גם נציג משרד המשפטים, הנוסח של חוק המתנדבים זה גם בהלימה למה שאמר שר הביטחון.

יעקב מרגי: כן, כן, הוא חתם על זה.

יעקב מרגי: הוא קרא, הוא הבין.

<פבל גורלין: העמדה הזאת שהציג משרד המשפטים, אפשר להתקדם איתה.

<פבל גורלין: צריך להבין התכלית שלנו היא לעודד את הגיוס לצה"ל.

<פבל גורלין: יש תוכניות - - -

יעקב מרגי: נוספות, קהילתיות, חברתיות.

<פבל גורלין: חשובות מאוד.

<פבל גורלין: חשוב שהגופים הנוספים גם יהיו חלק מהתהליך.

יעקב מרגי: תודה.

יעקב מרגי: ובכל זאת, משרד האוצר, רוצה לומר משהו או שאתה מסכים עם החילופין?

יעקב מרגי: מוכן לוותר על החוק הזה.

<שאול קירשנבום: אנחנו לא מתנגדים אליו, קודם כול.

יעקב מרגי: ובתנאי שזה מתקציב משרד הביטחון.

<שאול קירשנבום: מדובר בחלק - - - הקיימות היום, מהתקציב הקיים.

יעקב מרגי: נכון.

<שאול קירשנבום: ואני לא חושב שגם צריך לעשות איזושהי הפרדה בין תלמיד לתלמיד.

יעקב מרגי: אני מאוד מודה לך.

יעקב מרגי: הייתי בטוח שתגיד לי, ובלבד שזה יצא - - - , אבל נכון, זה בפנים.

יעקב מרגי: זה מתוקצב, זה בתקנים.

יעקב מרגי: כן, משרד הרווחה, בבקשה.

יעקב מרגי: רצית להסביר למה בוועדת שרים ביקשת - - - ?

<אדוארד וייס: לא, לא, לא.

<אדוארד וייס: קודם כל מדבר עו"ד אדי וייס, סגן היועץ המשפטי של משרד הרווחה.

<אדוארד וייס: רצינו רק להבהיר שעקרונית כמובן אנחנו תומכים בהצעת החוק.

<אדוארד וייס: מסכימים שהעניין התקציבי צריך להיות מסוכם בין משרד הביטחון לבין משרד החינוך.

יעקב מרגי: מה זה עניין לך?

<אדוארד וייס: כי אנחנו מטפלים באנשים עם מוגבלות וגם כי יש כל מיני תוכניות אצלנו, אז לכן יש לנו זיקה.

יעקב מרגי: הבנתי.

<אפרת אהרוני: הם שותפים בתוכנית.

<אדוארד וייס: אנחנו שותפים.

יעקב מרגי: מה אכפת לך מה - - - ?

<אדוארד וייס: אני מסכים איתך, רק רציתי - - - .

<אדוארד וייס: אנחנו מסכימים עם - - -

יעקב מרגי: אוקי, רבותיי, למרות שהייתי לכאורה קצר רוח, לא הייתי קצר רוח.

יעקב מרגי: רציתי רק לוודא ולחדד ולשים את זה, כמה זה חשוב לנו, כמה אנחנו נחושים להעביר זאת.

יעקב מרגי: אנחנו נעביר את זה בקריאה ראשונה, נצביע עליו עכשיו.

יעקב מרגי: אני אומר לכם, יש לכם זמן.

יעקב מרגי: אל תירדמו.

יעקב מרגי: אם אני אשמח מהמציע או מהמשרדים שהיה נתק ולא טופל, ההתחייבות שלי לא להעביר שנייה ושלישית לא קיימת.

יעקב מרגי: אני אתייחס בכובד ראש אם אני אדע שהיה ניסיון להידבר.

יעקב מרגי: אם לא יהיה ניסיון להידבר עד הקריאה השנייה והשלישית, אני אעביר אותו.

יעקב מרגי: מה לעשות, מי שהיה שם, רואה גם מכאן וגם משם.

עמר בר-לב: את ה-70 תקנים שהשר אישר, זה אפשר להוסיף.

יעקב מרגי: אני היום לא משנה כלום מהצעת החוק שלך.

יעקב מרגי: אם תרצה לשנות, אז אין היום הצבעה.

יעקב מרגי: אני מעביר אותה כפי שהיא.

יעקב מרגי: מודיע פעם שמינית לפרוטוקול ולנוכחים, אני לא אקדם אותה בשנייה ושלישית עד שתסכמו תיקוני נוסח, נושא התקציב, הסדרה בין כל משרדי הממשלה כולל משרד העבודה, הרווחה והשירותים החברתיים.

<אפרת אהרוני: אפשר שאלה?

יעקב מרגי: בבקשה.

<אפרת אהרוני: זו כבר פעם שלישית שאנחנו יושבים פה בנושא הזה וכל פעם מחדש אנחנו - - -

יעקב מרגי: איתי?

<אפרת אהרוני: לא.

<אפרת אהרוני: אתה לא היית פעמיים.

<אפרת אהרוני: מירב הייתה.

יעקב מרגי: בגלל זה אני יושב פה היום.

<אפרת אהרוני: אני רק שואלת כאזרחית תמימה.

<אפרת אהרוני: כבר פעמיים משרד הביטחון הלך הביתה ולא עשה את שיעורי הבית הדרושים.

יעקב מרגי: אצבע מאשימה עושה לי תחושה לא טובה.

<אפרת אהרוני: אני מבינה, אבל גם חשוב לי לעשות את התפקיד שלי.

יעקב מרגי: תודה, אבל הנתונים האלה ידועים לי.

יעקב מרגי: אתה מחליף, מי אצלכם במפלגת העבודה?

<קריאה: יוסי יונה.

יעקב מרגי: לא יוסי יונה.

איתן ברושי: סאלח סעד.

יעקב מרגי: מי בעד הצעת חוק כפי שהיא, בכפוף לכל מה - - - ?

יעקב מרגי: מי נגד?

<חנן ארליך: אדוני, לא מקריאים?

יעקב מרגי: צודק, צודק.

יעקב מרגי: סליחה, אני מבטל את ההצבעה.

<חנן ארליך: כי אני רוצה להוסיף פשוט.

יעקב מרגי: בבקשה.

<קריאה: אין כוונה לעשות שינוי.

יעקב מרגי: אני לא הולך לעשות שום שינוי היום.

<חנן ארליך: אני רוצה להעיר.

יעקב מרגי: אתה תעשה את חובתך.

יעקב מרגי: בבקשה.

<תמי סלע: הצעת חוק המכינות הקדם-צבאיות (תיקון – הכרה בצעירים עם מוגבלות כחניכי מכינות), התשע"ו–2016 תיקון סעיף 1 1.

<תמי סלע: בחוק המכינות הקדם-צבאיות, התשס"ח-2008 (להלן-החוק העיקרי), בסעיף 1 – (1) אחרי ההגדרה "יוצא צבא" יבוא: "מיועד להתנדבות בשירות ביטחון" – אזרח ישראלי או תושב ישראל שוועדה רפואית קבעה כי הוא נמצא בלתי כשיר לשירות או בלתי כשיר ארעית לשירות לפי חוק שירות ביטחון, ורשאי להתנדב לשירות ביטחון לפי אותו חוק".

<תמי סלע: אני רק אגיד שבחוק כתוב בלתי כשר.

<תמי סלע: כשר או בלתי כשר, לא כשיר, אז את זה אנחנו נתאים.

<תמי סלע: (2) בהגדרה "מכינה קדם צבאית", במקום "וליוצאי צבא" יבוא "וליוצאי צבא ולמיועדים להתנדבות לשירות ביטחון".

<חנן ארליך: אפשר להעיר?

יעקב מרגי: לא.

יעקב מרגי: אחרי ההקראה.

<תמי סלע: תיקון סעיף 3 2.

<תמי סלע: בסעיף 3 לחוק העיקרי, בסופו יבוא: "(ג) לעניין סעיף זה, "חניך" – יוצא צבא, מיועד לשירות ביטחון או מיועד להתנדבות בשירות ביטחון הלומד במסגרת מכינה קדם-צבאית.

<תמי סלע: "

יעקב מרגי: עכשיו הערות רק למשרדי הממשלה.

יעקב מרגי: הנוכחים יכולים רק לשמוע, ליהנות, להחכים.

<חנן ארליך: בהתאם להחלטת ועדת השרים, להוסיף בסוף סעיף 1 לתיקון, פסקה 1, בהגדרה "מיועד להתנדבות בשירות ביטחון", בסוף ההגדרה – והוכר כמתנדב על ידי צבא הגנה לישראל.

יעקב מרגי: זה לקראת השנייה ושלישית, תגיעו להסכמות ולהבנות.

יעקב מרגי: אמרתי, האורחים לא מתערבים.

יעקב מרגי: עוד משרדי ממשלה?

יעקב מרגי: בבקשה.

יעקב מרגי: ההערה שלך נרשמה לפרוטוקול.

יעקב מרגי: לקראת שנייה, שלישית אני אבקש להתכנס לתיקוני נוסח בהתאם להחלטת ועדת שרים, אם נשכנע את ועדת שרים.

יעקב מרגי: יכול להיות שלא נשכנע.

יעקב מרגי: משרד הביטחון, בבקשה.

יעקב מרגי: את מצטרפת?

<חביבה סלומון: אני מבקשת רק להכניס את החידודים בהתאם למה שציינתי בעמדת משרד הביטחון.

יעקב מרגי: אשאל אותך שאלה.

יעקב מרגי: בהתאם למה שאמרת, האם גבירתי תעביר את הלך הרוח של הוועדה לגורמים, והאם את מבחינתך, לו יצויר שמשרד הביטחון היה מסכים לעמדתך המקצועית - - -

<חביבה סלומון: אני אומר כאן רק את עמדת משרד הביטחון.

יעקב מרגי: אני מאוד מודה לך.

יעקב מרגי: תודה.

יעקב מרגי: שלום, אלעזר.

יעקב מרגי: נתת לנו להיות מותשים פה מכוחות הביטחון.

יעקב מרגי: עכשיו באת לנו בסוף.

אלעזר שטרן: אני ידעתי שאתה מסתדר.

יעקב מרגי: התישו אותנו.

אלעזר שטרן: דרך אגב, אני אגיד לך רק דבר אחד, שאני חושב שבמערכת הביטחון, א', עושים המון.

אלעזר שטרן: אני חושב שהנושא של המתנדבים אכן טעון שיפור והחוק הזה הוא באמת - - -

יעקב מרגי: אני מאוד מודה לך.

יעקב מרגי: מי בעד הצעת החוק כפי שהוקראה?

יעקב מרגי: מי מתנגד?

יעקב מרגי: מי נמנע?

יעקב מרגי: בעד – פה אחד

יעקב מרגי: אין מתנגדים, אין נמנעים.

יעקב מרגי: הצעת חוק אושרה בוועדה לקריאה ראשונה.

יעקב מרגי: אני חוזר ואומר, היא לא תקודם לקריאה שנייה ושלישית אלא אם כן ישבו כל הגורמים עם המציע והגעתם לנוסח מוסכם.

יעקב מרגי: אם לא יהיה ניסיון הידברות, הנוסח הזה כפי שהוא, בשיפור לפי מה שאמרנו, יועבר לקריאה שנייה ושלישית.

יעקב מרגי: תודה רבה, הישיבה נעולה.